ตลาดหุ้นเอเชียปรับตัวขึ้นภาคบ่ายนี้ หุ้นซัมซุงดีดตัวรับกำไรสดใส
ตลาดหุ้นเอเชียส่วนใหญ่ปรับตัวขึ้นเล็กน้อยในภารซื้อขายภาคบ่ายวันนี้ ภายหลังจากที่ธนาคารกลางญี่ปุ่นมีมติคงนโยบายการเงินไว้ในการประชุมวันนี้
7 ต.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวขึ้นเล็กน้อยในภารซื้อขายภาคบ่ายวันนี้  ภายหลังจากที่ธนาคารกลางญี่ปุ่นมีมติคงนโยบายการเงินไว้ในการประชุมวันนี้
โดยดัชนี FBMKLCI ตลาดหุ้นมาเลเซียปิดภาคเช้าที่ 1,669.67 จุด เพิ่มขึ้น 7.16 จุด, +0.43% ดัชนีฮั่งเส็งเพิ่มขึ้น 240.18 จุด หรือ 1.10% ปิดภาคเช้าที่ 22,071.80 จุด  ดัชนี S&amp;P/ASX 200 ตลาดหุ้นออสเตรเลียปิดวันนี้ที่ 5,197.90 จุด เพิ่มขึ้น 30.50 จุด, +0.59% ดัชนี SENSEX ตลาดหุ้นอินเดียเปิดวันนี้ที่ 26,966.86 จุด เพิ่มขึ้น 33.98 จุด, +0.13%
ส่วนธนาคารกลางญี่ปุ่น (BOJ) มีมติคงนโยบายการเงินแบบผ่อนคลายพิเศษในการประชุมวันนี้ และได้คงระดับการประเมินเศรษฐกิจ โดยระบุว่า “เศรษฐกิจฟื้นตัวปานกลาง” แม้แนวโน้มเศรษฐกิจและเงินเฟ้อยังคงซบเซาอยู่ก็ตาม
ทั้งนี้คณะกรรมการกำหนดนโยบายการเงินของ BOJ มีมติให้คงนโยบายการเพิ่มฐานเงินที่อัตราราว 80 ล้านล้านเยนต่อปี ผ่านทางการซื้อสินทรัพย์ขนานใหญ่
สำหรับการเปิดเผยข้อมูลเศรษฐกิจในวันนี้ ได้แก่ ทุนสำรองเงินตราระหว่างประเทศของจีนลดลงแตะ 3.51 ล้านล้านดอลลาร์สหรัฐ ณ สิ้นเดือนก.ย.
โดยหุ้นซัมซุง อิเล็กทรอนิกส์ ดีดตัวขึ้น ภายหลังจากที่บริษัทได้รายงานตัวเลขกำไรไตรมาสที่สูงกว่าการคาดการณ์